РЕПУБЛИКА СРБИЈА

НАРОДНА СКУПШТИНА

Одбор за права детета

23 Број 06-2/264-21

22. јун 2021. године

Б е о г р а д

З А П И С Н И К

ЧЕТВРТЕ СЕДНИЦЕ ОДБОРА ЗА ПРАВА ДЕТЕТА

ОДРЖАНЕ 21. ЈУНА 2021. ГОДИНЕ

Час одржавања седнице Одбора је померен, односно уместо у 13,00 часова седница Одбора је одржана у 10,00 часова.

Седница је почела у 10,10 часова.

Седницом је председавао Ивица Дачић, председник Народне скупштине и председник Одбора за права детета.

Седници су присуствовали чланови Одбора: Радован Тврдишић, потпредседник Народне скупштине, Јелена Мијатовић, заменик председника Одбора, Јелена Обрадовић, Наташа Ивановић, Милија Милетић, Миланка Јевтовић Вукојичић и Милијана Сакић.

Седници су присуствовали заменици одсутних чланова Одбора: Весна Стамболић (Никола Лазић, члан), Рајка Матовић (Мисала Праменковић, члан), др Весна Ивковић (проф. др Александра Павловић Марковић, члан), Бранимир Јовановић (Данијела Вељовић, члан) и Хаџи Милорад Стошић (Јелисавета Вељковић, члан).

Седници Одбора нису присуствовали: др Владимир Орлић, Елвира Ковач, Стефан Кркобабић, академик Муамер Зукорлић и Марија Јевђић, потпредседници Народне скупштине, као ни следећи чланови Одбора: Дубравка Филиповски, Илија Животић, Розалија Екрес, Загорка Алексић и Мирсад Хоџић, нити њихови заменици.

Седници је присуствовала представник Министарства за бригу о породици и демографију, Александра Чамагић, в.д. помоћника министра за бригу о породици и демографију.

Председник Одбора је на почетку седнице, сходно члану 72. став 2. Пословника Народне скупштине, образложио поступак да је седницу Одбора сазвао у року краћем од предвиђеног, због раније заказаних и неодложних обавеза које је имао.

На предлог председника Одбора, једногласно (13 гласова „за“) је усвојен следећи:

Д н е в н и р е д:

 1. Разматрање Предлога закона о изменама и допунама Закона о финансијској подршци породици са децом, који је поднела Влада (број 011-977/21 од 4. јуна 2021. године), у начелу;

1. Р а з н о.

Пре преласка на рад по утврђеном дневном реду, Одбор је једногласно (13 гласова „за“) и без примедби усвојио записник Треће седнице Одбора, одржане 27. маја 2021. године.

**Прва тачка дневног реда -** Разматрање Предлога закона о изменама и допунама Закона о финансијској подршци породици са децом, који је поднела Влада (број 011-977/21 од 4. јуна 2021. године), у начелу.

У дискусији су учествовали чланови и заменици чланова Одбора: Ивица Дачић, председник Одбора, Милија Милетић, Миланка Јевтовић Вукојичић**,** Милијана СакићиВесна Стамболић**,** као и Александра Чамагић, в.д. помоћника министра за бригу о породици и демографију.

Пре преласка на рад по утврђеном дневном реду, председник Одбора је обавестио присутне да је Влада Републике Србије, 4. јуна 2021. године, поднела Народној скупштини Предлог закона о изменама и допунама Закона о финансијској подршци породици са децом и да Одбор за права детета на овој седници разматра Предлог закона, у начелу, као заинтересовани Одбор, с аспекта заштите права детета.

Уводно представљање, односно изношење уводних информација о Предлогу закона, поднела је Александра Чамагић, в.д. помоћника министра за бригу о породици и демографију.

На самом почетку излагања Александра Чамагић, в.д. помоћника министра за бригу о породици и демографију, је изразила наду да ће попут Владе Републике Србије и Народна скупштина Републике Србије препознати потребу да се постојећи Закон о финансијској подршци породици са децом предложеним изменама додатно унапреди. Посебно је нагласила да су издвојена значајна финансијска средства како би брига о породицама са децом била на још већем нивоу, наглашавајући да су издвајања по овом Закону на годишњем нивоу око 65 милијарди динара, те да ће предложене измене захтевати још додатних приближно 1 милијарду и 700 милиона динара, на годишњем нивоу. Говорећи о унапређењима која су предвиђена овим Предлогом закона, истакла је чињеницу да жене током породиљског одсуства неће више моћи да добијају износ нижи од минималца, што је како је истакла, претходним законом било могуће, објашњавајући да је до сада женама породиљама било потребно да имају најмање уплаћених шест минималних зарада у претходних 18 месеци, како би оствариле право на минималну зараду, што је како је рекла био проблем за већину њих, те да се сада предложеним изменама то мења, истичући да жене које буду макар један радни дан имале у периоду од 18 месеци ће моћи да остваре право на минималну зараду. Такође, осврнула се и на другу веома важну измену, која је предвиђена, а тиче се мајки деце са инвалидитетом које до сада нису могле да остваре истовремено два права (право које из Закона о финансијској подршци породици са децом проистиче и право на остваривање туђе неге), из разлога што до сада није била предвиђена могућност да се кумулативно остварују права, што се сада исправља на тај начин што ће мајке деце са инвалидитетом моћи да остварују накнаде предвиђене овим законом, као и туђу негу и помоћ детета, док ће жене које имају болесно дете, имати право на накнаду предвиђену Законом о финансијској подршци породици са децом и то до дететове пете године. Поред наведеног, наглашено је и да се још једна значајна промена очекује, а тиче се мама пољопривредница које су до сада биле у другачијем положају од осталих запослених мама, јер је њима обрачунски период био 24 месеца, али су оне овим изменама изједначене са свим осталим мамама, тако да је обрачунски период за њихову накнаду такође 18 месеци, као и код осталих. Поред тога, речено је и да се новим изменама предвиђа да маме које имају надпросечно високе зараде, а које су до сада остваривале право у износу од максимално три просечне зараде, имају сада право на накнаду у висини од пет просечних зарада. Наиме, осврнула се и на измене у делу који се односи на имунизацију деце, објашњавајући да ће право по овом Закону моћи да остваре родитељи чија су деца уредно вакцинисана. Такође је информисала Одбор да се очекује да Влада, као предлагач закона, поднесе амандаман на Предлог закона, по којем ће право на дечији додатак имати и деца која иду у средње верске школе свих верских заједница, које су регистроване у складу са законом. Поред осталог, објашњено је да родитељски додатак остаје у истом износу у коме је био (са напоменом да је значајно повећан у односу на онај који је био до 2018. године), што значи да за прво дете остаје износ од 100.000 динара, за друго 240.000 динара, за треће десет година по 12.000 динара, док за четврто дете износи десет година по 18.000 динара. На крају изношења уводних информација о Предлогу закона, повереник Владе је изразила задовољство што су све предвиђене измене и допуне закона о финансијској подршци породици са децом изразито позитивне, уз напомену да су средства потребна за сваку измену велика, али да ће се и даље радити на унапређивању овог закона, који ће се још додатно мењати, у складу са могућностима и расположивим средствима.

 Председник Одбора је, пре него што је отворио начелни претрес, истакао важност што се на овој седници Одбора разматра Предлог закона о изменама и допунама закона о финансијској подршци породици са децом који треба да побољша материјални положај запослених и других радно ангажованих породиља, као и материјални положај жена које су пољопривредни осигураници у периоду по рођењу детета. Такође је поздравио предложене измене и допуне којима се уводи могућност да корисници накнаде зараде за време одсуства са рада ради посебне неге детета и осталих накнада по основу посебне неге детета, користе и право на додатак за помоћ и негу другог лица и нагласио значај што се предложеним изменама и допунама уводи доњи лимит накнаде зараде, односно накнаде плате за време породиљског одсуства у висини минималне зараде, као и то што ће се, у поступку остваривања права, прецизирати права на родитељски и дечији додатак.

Током дискусије чланови и заменици чланова Одбора су похвали предложене измене и допуне Закона о финансијској подршци породицама са децом, препознајући их као додатни механизам популационе политике, имајући у виду да је Република Србија задњи пут 1957. године прошлог века имала природни прираштај који је обезбеђивао просту репродукцију и да по просечној старости становништва Република Србија спада у земље са најстаријом популацијом. Током дискусије, од стране чланова Одбора, изнето је запажање да се у Србији питању демографије посебно поклања пажња од 2014. године и да је проф. др Славица Ђукић Дејановић, као накадашња министарка без портфеља задужена за демографију и популациону политику, направила значајне кораке и допринела да изворни Закон о финансијској подршци породици са децом буде представљан и донет 2018. године. Између осталог, у дискусији је истакнут значај који наша земља придаје наталитету, пронаталитетној политици и већем рађању, а који се огледа у чињеници да сада постоји посебно Министарство за бригу о породици и демографију, као и да је питање рађања стратешко питање државе.

Такође, током дискусије је, од стране чланова Одбора, поздрављено што се систематично пратила реализација донетог Закона о финансијској подршци породици са децом из 2018. године, на основу чега су уочене извесне мањкавости и потешкоће које се сада предложеним изменама превазилазе и решавају. С тим у вези, чланови Одбора су, као посебно позитивну измену, препознали новину којом се предвиђа да и незапослене мајке имају право на новчану накнаду са тржишта рада, као и да остварују право на посебну негу детета, ако имају децу са посебним потребама.

У светлу предложених измена и допуна, а говорећи о потреби и значају бриге о породици и питањима демографије, поменуте су и мање средине, попут општина на југоистоку Републике Србије (нпр: општина Сврљиг) као и изналажење начинима како би се додатно помогло таквим срединама. Сходно томе, поздрављено је што ће предложене измене и допуне закона имати позитиван утицај и на жене које су пољопривредни осигураници, које живе на селу, у мањим средине и у подручјима у нашој земљи где се тешко живи. Поред наведеног, изнет је предлогом да се у наредном периоду, када се остваре могућности и обезбеде додатна средства, стави већи акценат на сеоска подручја кроз додатна финансијска издвајања која би за приближно 15% или 20% била увећана за све породиље и децу која се роде у сеоским подручјима.

 У току дискусије чланови и заменици чланова су скренули пажњу на проблеме и специфичност породица које имају ментално недовољно развијену децу и уочили потребу додатне подршке, не само у најранијем периоду развоја те деце, него и током њиховог читавог живота, из разлога што је та категорија деце углавном несамостална и недовољно способна да се у каснијем добу сама стара о себи. С тим у вези, похваљене су предложене измене и допуне које се односе на мајке деце са посебним потребама којима ће сада бити омогућено да користе накнаде по два основа.

Током дискусије, чланови су се осврнули и на проблеме деце која су рођена са инвалидитетом. Препознато је да брига за децу са инвалидитетом не завршава са навршеном петом годином детета, него се напротив проблеми и потребе за новцем и за лечењем увећавају. Поред тога, уочен је проблем који имају родитељи деце са инвалидитетом, када се са пунолетством таквог детета, сусрећу са обавезом да морају да доказују старатељство, што је компликован и скуп поступак. С тим у вези, изнет је предлог да се у следећим изменама и допунама закона стави акценат на обезбеђивање додатне помоћи и подршке породицама које имају дете са инвалидитетом.

 По завршетку начелног претреса, а на предлог председника, Одбор је једногласно (13 гласова „за“) одлучио да предложи Народној скупштини да прихвати Предлог закона о изменама и допунама Закона о финансијској подршци породици са децом, који је поднела Влада у начелу.

 На предлог председника, Одбор једногласно (13 гласова „за“) прихватио да Јелена Мијатовић, заменик председника Одбора, буде известилац Одбора на седници Народне скупштине Републике Србије.

**Друга тачка дневног реда** – Р а з н о

У дискусији су учествовали: Ивица Дачић, председник Одбора, Јелена Мијатовић, заменик председника Одбора и Весна Стамболић, заменик члана Одбора.

 Председник Одбора је, узимајући у обзир своје бројне активности и велико ангажовање које изискује функција председника Народне скупштине, а у циљу ефикаснијег рада Одбора, замолио Јелену Мијатовић, заменика председника Одбора да иницира и усмерава евентуалне даље активности Одбора, уз напомену да је отворен за све предлоге и сугестије чланова и заменика чланова Одбора, укључујући и одржавање седнице ван седишта Народне скупштине.

У току дискусије, заменик председника Одбора, је изнела предлог да се одржи састанак председника Одбора са директорком УНИЦЕФ-а у Републици Србији, као и да се до краја јуна - месеца родитељства, а полазећи од примера добре праксе модела родитељства, одржи једна седница ван седишта Народне скупштине. Поред наведеног, током дискусије је било речи и о питањима која су од значајна за решавање проблема деце оболеле од дијабетеса, а полазећи од чињенице да су удружења која се баве превенцијом, спречавањем и лечењем деце оболеле од дијабетеса у надлежности Министарства за рад, борачка и социјална питања, а не директно Министарства здравља. С тим у вези, изнет је предлог да Министарство за бригу о породици и демографију покрене и укључи се у решавање питања деце оболеле од дијабетеса, на тај начин што ће иницирати и успоставити комуникацију са Министарством за рад, борачка и социјална питања, као и Министарством здравља, у циљу заједничког доприношења сузбијању и успоравању развоја и настанак ове болести код деце.

 Седница је завршена у 10,45 часова.

**Саставни део овог записника чини препис обрађеног тонског снимка, вођен на седници Одбора.**

 СЕКРЕТАР ОДБОРА ПРЕДСЕДНИК ОДБОРА

 Јелена Ђорић Ивица Дачић